甄妮回應伍仲衡指控唔找數 燒埋肥媽借嘢唔還:有去無回
「樂壇風紀」甄妮早前發文,指自己有留意《中年好聲音2》,更直指為譚輝智抱不平批古淖文「油膩誇張」,事件引來比賽兩名評審周國豐伍仲衡回應,更加碼爆料暗指有人「同佢做完演唱會啲人收唔到錢」,仲燒埋落另一評審肥媽身上。
伍仲衡日前與周國豐做網上節目時,提起有人:「攻擊個賽果……油膩呀」伍仲衡突然爆料:「我聽好多佢啲嘢……唔找數嗰啲,真係呀,好多Friend同佢做過嘢,你都知我識幾多人做演唱會啦,個個都識咁滯,同佢做過好多騷,我啲friend唔會呃我,同佢做完演唱會啲人收唔到錢嘛,我聽咗十幾廿年。」
對此甄妮亦有發文回應「既被諷為風紀,粗重嘢就交給我做吧!那個台該看,那個台不該看,我會向大家報告!你們都去忙吧!🤣🤣🤣🤣🤣🤣不用客氣😇」自言:「邊個出聲,邊個就係衰人。」又點名「阿伍」:「阿伍不對的事情,反覆炒作繼續加油添醋,一把年紀了仍分不清『對錯』唉!駡都懶得駡你了!套一句『流量比較重要』你的廢龍要打屁屁了。」火頭更燒到另一評審身上:「只有一次交集:瑪莉亞小姐向我借耳環上秀,結果有去無回大丈夫。人品如何請仔細想想。別懶(賴),有証人。也不用還了,送你慢慢用吧!」